**Likumprojekta “Grozījumi Administratīvo teritoriju un apdzīvoto vietu likumā”  
sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2017. gada 31. oktobra sēdes (prot. Nr. 53, 30. §) protokollēmuma “Informatīvais ziņojums “Par mazo ciemu nosaukumu saglabāšanas jautājumiem”” otrajā punktā dots uzdevums Vides aizsardzības un reģionālās attīstības ministrijai līdz 2018. gada 31. martam sadarbībā ar Aizsardzības ministriju, Tieslietu ministriju un Latvijas Pašvaldību savienību sagatavot un iesniegt izskatīšanai Ministru kabinetā normatīvā akta projektu par grozījumiem Administratīvo teritoriju un apdzīvoto vietu likuma ciema statusa normās, kuri nerada papildu administratīvo slogu, sakārto likuma normas atbilstoši pašvaldību praksē jau izmantotajam risinājumam un nodrošina mazo ciemu nosaukumu saglabāšanu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | No 6396 Valsts adrešu reģistrā uz 2018. gada 1. janvāri reģistrētajiem ciemiem 4217 ciemi neatbilst Administratīvo teritoriju un apdzīvoto vietu likuma (turpmāk – likums) 11. pantā noteiktajam par ciemu statusu (nav noteiktas ciema robežas pašvaldības teritorijas plānojumā, nav koncentrēta apbūve). Bet šo ciemu statusa atcelšana tādā mērā sagrauj ierasto adresācijas kārtību, ka pašvaldības neuzdrošinās šiem ciemiem atcelt ciema statusu, neskatoties uz to, ka valsts pārvalde šo neatbilstību likuma normām cenšas likvidēt jau vairāk par 10 gadiem.  Šāda situācija ir izveidojusies tāpēc, ka, nosakot likumā ciema statusa normas, (koncentrēta apbūve, ciema robežas iezīmētas pašvaldības teritorijas plānojumā) netika ņemta vērā vēsturiski veidojusies ciemu faktiskā situācija un veikto pētījumu par ciemiem secinājumi, jo ciemi Latvijā ir ļoti atšķirīgi pēc iedzīvotāju skaita, infrastruktūras objektu esamības, apbūves blīvuma, apdzīvotības rakstura un citām raksturojošām pazīmēm. Ņemot vērā ciemu dažādību vairākas pašvaldības, piemēram, Līvānu novada, Krāslavas novada, Preiļu novada, Dundagas novada, Vecumnieku novada, Balvu novada u.c. novada teritorijā ir nodalījušas divu veidu ciemu grupas – ciemi, kuriem ir noteiktas robežas un kuri atbilst Administratīvo teritoriju un apdzīvoto vietu likuma 11. panta prasībām, kā arī vēsturiskie ciemi – lauku teritorijas daļas, kurām ir vienots nosaukums, bet nav koncentrēta apbūve un teritorijas plānojuma grafiskajā daļā iezīmētas robežas. Šie vēsturiskie ciemi ir viena no novada kultūrvēsturiskajām vērtībām, kas saglabājama nākamajām paaudzēm, kā arī, kas kalpo par adrešu sistēmas elementu, tiek lietoti sociālajā vidē un kalpo kā identifikators, pēc kura orientējas novadā, ko izmanto palīdzības dienesti, kā arī cilvēki ikdienas saziņā. Tos ciemus, kuriem nav teritorijas plānojumā noteiktas robežas, pašvaldības nesaistīta ar normatīvajos aktos noteiktajiem teritorijas izmantošanas nosacījumiem un apgrūtinājumiem, kas izriet no ciemu statusa, bet pielieto tiesību normas, kas attiecas uz lauku apvidus teritorijām.  Atbilstoši jau **ilggadīgai vairāku pašvaldību pielietotajai praksei** likumprojektā ciema statusa normas paredz divu veidu ciemus:   * esoša vai jaunveidojama (plānota) apdzīvota vieta ar kompaktu apbūvi un pilsētvidei raksturīgiem elementiem (ielas, centralizēta ūdensapgāde un kanalizācija), šādam ciemam **(kompaktas apbūves ciems)** novada teritorijas plānojumā nosaka ciema teritorijas robežas; * vēsturiska apdzīvota vieta ar kompaktu vai izklaidu apbūvi ar apvienojošu nosaukumu, bez pilsētvidei raksturīgiem elementiem, kurai novada teritorijas plānojumā nenosaka robežas. Šādiem ciemiem **(adresācijas ciems)** novada dome nosaka tikai ciema nosaukumu un ciemā ietilpstošās adreses.   Kompaktas apbūves ciemos likumprojekts paredz piemērot Aizsargjoslu likumā ciemiem paredzētās aizsargjoslu normas, bet adresācijas ciemos likumprojekts paredz piemērot normatīvajos aktos par teritorijas plānošanu, aizsargjoslu noteikšanu, būvniecību, nekustamā īpašuma objektu apgrūtinājumu un nekustamā īpašuma lietošanas mērķu noteikšanu, kadastrālo uzmērīšanu, kadastra objektu reģistrāciju, kā arī par saimnieciskās darbības veikšanu lauku apvidus teritorijām noteiktās prasības.  Ja ciema statuss apdzīvotai vietai atcelts, tad bijušā ciema nosaukuma izmantošanu nosaka normatīvie akti vietvārdu informācijas jomā.  Šādas ciema statusa regulējums sakārtos likuma normas atbilstoši pašvaldību praksē jau izmantotajam risinājumam, nodrošinās mazo ciemu nosaukumu saglabāšanu un neradīs papildus administratīvo slogu pašvaldībām un Valsts adrešu reģistram, kā arī novērsīs vairāk par desmit gadiem ilgušo četru tūkstošu ciemu neatbilstību likuma normām.  Lai sakārtotu ciemu sistēmu novados, likuma pārejas noteikumi paredzēti papildināt ar normu, ka apdzīvotai vietai, kas atbilst adresācijas ciema kritērijiem, bet ciema statuss ir atcelts, novada dome līdz 2020. gada 31. decembrim var pieņemt lēmumu par ciema statusa (adresācijas ciema) atjaunošanu. |
| 3. | Projekta izstrādē iesaistītās institūcijas | Valsts zemes dienests, Latvijas Ģeotelpiskās informācijas aģentūra, Latvijas Pašvaldību savienība, semināri Dundagas un Līvānu novados. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Novada pašvaldību iedzīvotāji. |
| 2. | Tiesiskā regulējuma ietekme uz tautsaimniecību un administratīvo slogu | Nav. |
| 3. | Administratīvo izmaksu monetārs novērtējums | Nav. |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Saistītajos tiesību aktos jāveic redakcionāli grozījumi aizvietojot vārdu “ciems” ar vārdiem “kompaktas apbūves ciems”, kas saskaņā ar Ministru kabineta 2009. gada 3. februāra noteikumu Nr. 108 “Normatīvo aktu sagatavošanas noteikumi” 3.1 punktu veicami vienlaikus ar attiecīgo normatīvo aktu grozījumiem pēc būtības. |
| 2. | Atbildīgā institūcija | VARAM |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības pārstāvjiem ir tiesības izteikt viedokli par likumprojektu no 2018. gada 3. janvāra līdz 2018. gada 17. janvārim. |
| 2. | Sabiedrības līdzdalība projekta izstrādē | Lai informētu sabiedrību par likumprojektu un dotu iespēju izteikt par to viedokļus, likumprojekts saskaņā ar Ministru kabineta 2009. gada 25. augusta noteikumiem Nr. 970 „Sabiedrības līdzdalības kārtība attīstības plānošanas procesā” ievietots VARAM interneta mājaslapā, sadaļā „Sabiedrības līdzdalība”. |
| 3. | Sabiedrības līdzdalības rezultāti | Sabiedrības līdzdalības jautājums ir procesā saskaņā ar iepriekšējā punktā noteikto. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pašvaldības, Valsts zemes dienests, Latvijas Ģeotelpiskās informācijas aģentūra. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav |
| 3. | Cita informācija | Nav |

Iesniedzējs:

Vides aizsardzības un reģionālās attīstības ministrs K.Gerhards

A.Pīlēģis, 67026530

[arvids.pilegis@varam.gov.lv](mailto:arvids.pilegis@varam.gov.lv)